b'\n_START_ARTICLE_\nSelvamputasjon\n_START_PARAGRAPH_\nSelvamputasjon eller autotomi (dannet av auto- og gresk \xc2\xabskj\xc3\xa6re\xc2\xbb) er evnen hos en del dyr til frivillig \xc3\xa5 bryte av kroppsdeler, oftest lemmer. Foranledningen kan v\xc3\xa6re at dyret befinner seg i umiddelbar fare (for eksempel n\xc3\xa5r firfisler kaster av halen), at livsbetingelsene plutselig endrer seg (for eksempel n\xc3\xa5r r\xc3\xb8rormer kaster av tentakkelkransen), eller det skjer i forbindelse med forplantningen (for eksempel n\xc3\xa5r blekkspruthannene kaster av en omformet arm). Selvamputasjon forekommer mest hos virvell\xc3\xb8se dyr, s\xc3\xa6rlig leddyr, men ogs\xc3\xa5 hos virveldyr (\xc3\xb8gler)._NEWLINE_S\xc3\xa6rlige amputasjonsinnretninger kan finnes i form av svake brudds\xc3\xb8mmer i halevirvler og kitinskall. Krabber har i lemmene egne bruddmuskler og avstengningshinne til \xc3\xa5 framkalle bruddet og \xc3\xa5 lukke s\xc3\xa5ret. N\xc3\xa5r sj\xc3\xb8p\xc3\xb8lser ved irritasjon kvitter seg med tarmkanal og vannlunge, skjer det ved heftig sammentrekning av en ringmuskel._NEWLINE_Selvamputasjon er oftest kombinert med evnen til \xc3\xa5 danne de avkastede kroppsdelene p\xc3\xa5 nytt (regenerasjon). Noen marine ormer formerer seg ved selvamputasjon, og de tapte delene regenereres etter hvert. Firfislens nydannede hale er i det ytre lik den gamle, men den er som regel noe kortere, og i indre strukturer er den mangelfullt utviklet. Denne andre halen kan ikke kastes. Vevkjerringer har evne til selvamputasjon av beina, men disse vokser ikke ut igjen.'